กรมควบคุมโรค ย้ำปรับลดระดับโรคโควิด-19 เป็นโรคติดต่อที่ต้องเฝ้าระวัง เริ่ม 1 ตุลาคมนี้
นพ.โอภาส การย์กวินพงศ์ อธิบดีกรมควบคุมโรค กล่าวถึงกรณีจะปรับลดระดับโรคโควิด-19 จากโรคติดต่ออันตราย เป็นโรคติดต่อที่ต้องเฝ้าระวัง หากไม่มีอะไรเปลี่ยนจะมีผล 1 ตุลาคมนี้ ว่า ในทางกฎหมาย ตาม พ.ร.บ.โรคติดต่อ ได้กำหนดกลุ่มโรคไว้ 3 กลุ่มคือ กลุ่มโรคติดต่อทั่วไป เช่น ไข้หวัด ท้องเสีย ซึ่งประกาศไว้ให้มีชื่อ หากวันไหนเกิดนรุนแรงก็สามารถประกาศให้เป็นโรคระบาดเพื่อเฝ้าระวังเพิ่มได้ กลุ่มโรคติดต่อที่ต้องเฝ้าระวังคือ โรคที่รุนแรงไม่มาก แพร่ระบาดไม่ได้มาก คนไทยค่อนข้างคุ้นเคยแล้ว ปัจจุบันมีกว่า 50 โรค กลุ่มโรคติดต่ออันตราย ต้องเป็นโรคที่มีความรุนแรงสูง มีการแพร่กระจายกว้างขวาง รวดเร็ว หลายโรคไม่เคยเกิดในประเทศไทยมาก่อน จึงต้องระวังสูง ให้อำนาจกับเจ้าหน้าที่ดำเนินการต่างๆ ได้รวดเร็วเพื่อการควบคุมโรค ขณะนี้มีประมาณ 13-14 โรค ซึ่ง 3 ปีที่ผ่านมา ทั่วโลกจัดการกับโควิดเหมือนโรคทั่วไป อย่างที่อเมริกา ยุโรปหลายประเทศและญี่ปุ่น คนใช้ชีวิตค่อนข้างปกติแล้ว ทางคณะกรรมการภาวะฉุกเฉิน องค์อนามัยโลก ก็จะประชุมกันเรื่องปรับลดระดับโรคโควิด -19 ในต้นเดือนตุลาคมนี้เช่นกัน สำหรับประเทศไทยปรับตามสถานการณ์ที่ปัจจุบันโควิดเปลี่ยนไปมากเข้าใกล้โรคทั่วไปแล้วแต่ยังไม่ให้เป็นโรคทั่วไปเพราะความรุนแรงไม่ได้น้อยไปทีเดียว จึงให้เป็นโรคที่ยังจับตาเพื่อส่งข้อมูลรายงายกรมควบคุมโรคตลอดเพื่อวิเคราะห์สถานการณ์และออกมาตรการที่เหมาะกับสถานการณ์ต่อไป คาดว่าไม่ช้าโควิดจะคล้ายกับโรคไข้เลือดออกในประเทศไทยคือ โรคไข้เลือดออกมีผู้ป่วยปีละเป็นแสนราย อัตราตาย 1 ในพัน แต่ไม่เคยประกาศเป็นโรคติดต่ออันตราย เพราะคนคุ้นกับโรค รู้วิธีจัดการ โควิดขณะนี้คนทั่วไปก็มีภูมิคุ้มกันและรู้จักกับตัวโรคมากขึ้นแล้วว่าต้องป้องกันตัวอย่างไรนพ.โอภาส กล่าวด้วยว่า มาตรการที่ใช้กับโควิดได้เปลี่ยนแปลงหลายเรื่องเพื่อให้เหมาะกับสถานการณ์ เช่น การฉีดวัคซีน เปลี่ยนให้ฉีดกระตุ้นถี่ขึ้นเป็นทุก 4 เดือน แต่หลังเข็ม 3 แล้วจะเลือกวัคซีนยี่ห้อไหนก็ได้ แต่ที่คงเดิมคือ นโยบายให้วัคซีนโดยสมัครใจและบริการฉีดฟรีเหมือนเดิม แต่ยังบอกไม่ได้ว่าจะลดความถี่เป็นปีละหนได้เมื่อไหร่ เนื่องจากสถานการณ์ยังไม่นิ่ง แต่เท่าที่ดูการมาถึงของโอมิครอนสายพันธุ์ BA.4 และ BA.5 ก็เริ่มพบว่าการกลายพันธุ์น้อยลง